Document ID: 32003R2151

Uredba Komisije (ES) št. 2151/2003
z dne 16. decembra 2003
o spremembi Uredbe (ES) št. 2195/2002 Evropskega parlamenta in Sveta o enotnem besednjaku javnih naročil (CPV)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2195/2002 Evropskega Parlamenta in Sveta z dne 5. novembra 2002 o enotnem besednjaku javnih naročil (CPV) [1] in zlasti člena 2 Uredbe,
ob upoštevanju naslednjega:
(1) Uredba (ES) št. 2195/2002 je vzpostavila enotni klasifikacijski sistem za javna naročila, da se poenotijo referenčni sistemi, ki jih naročniki uporabljajo za opis predmeta njihovih naročil.
(2) Mogoče bo treba strukturo in kode CPV prilagajati ali spreminjati, da se upoštevajo razvoj trgov in potrebe uporabnikov.
(3) Strukturo in kode CPV je treba ažurirati, tako da se upoštevajo posebne potrebe, ki jih izrazijo države članice in uporabniki CPV ter popravijo materialne napake, odkrite v raznih jezikovnih različicah.
(4) Tehnične prilagoditve in izboljšave, ki so bile opredeljene med zakonodajnim postopkom za sprejetje Uredbe (ES) št. 2195/2002, vendar pa jih pri navedeni uredbi ni bilo mogoče upoštevati, je treba navesti v prilogah k tej uredbi.
(5) Odbor regij je v svojem mnenju [2] o predlogu uredbe o CPV poudaril, da je treba izboljšati sistem razvrščanja zdravil ter priporočil uporabo sistema "anatomsko-terapevtsko-kemične klasifikacije" (ATC), ki ga je pripravila Svetovna zdravstvena organizacija, da se dopolnijo struktura CPV in kode za zdravila.
(6) Zainteresirane stranke in uporabniki CPV so dali svoje predloge za izboljšanje CPV.
(7) Ažuriranje kod CPV in strukture se mora odražati v usmeritvenih preglednicah, ki prikazujejo povezavo med CPV in začasno osrednjo klasifikacijo proizvodov (CPC Prov.) Združenih narodov, standardno nomenklaturo gospodarskih dejavnosti v Evropskih skupnostih (NACE Rev. 1) in kombinirano nomenklaturo (KN).
(8) Zaradi jasnosti je treba v celoti nadomestiti CPV, pa tudi preglednico ustreznosti med CPV in CPC Prov. Vse spremembe kod CPV ali njihovih poimenovanj je treba našteti v posebni novi prilogi k Uredbi (ES) št. 2195/2002.
(9) Zaradi začetka veljavnosti Uredbe Komisije (ES) št. 204/2002 z dne 19. decembra 2001 [3] o spremembi Uredbe Sveta (EGS) št. 3696/93 o statistični klasifikaciji proizvodov po dejavnosti (CPA) v Evropski gospodarski skupnosti so zastarali podatki iz Priloge II k Uredbi (ES) št. 2195/2002, ki prikazuje ustrezno povezavo med CPV in CPA 96.
(10) V Skupnem stališču (ES) št. 33/2003 z dne 20. marca 2003, ki ga je sprejel Svet zaradi sprejetja direktive Evropskega parlamenta in Sveta o uskladitvi postopkov za dodeljevanje javnih naročil za gradnje, javnih naročil v zvezi s preskrbo in javnimi naročili storitev [4] in Skupnem stališču (ES) št. 34/2003 z dne 20. marca 2003, ki ga je Svet sprejel zaradi sprejetja direktive Evropskega parlamenta in Sveta o uskladitvi postopkov javnih naročil za subjekte, ki delujejo v vodnem, energetskem, prevoznem in poštnem sektorju [5], skupine proizvodov niso določene s sklicevanjem na statistično klasifikacijo proizvodov po dejavnosti (CPA).
(11) Iz teh razlogov ni primerno ažurirati preglednice ustreznosti med CPV in CPA 96, določene v Prilogi II k Uredbi (ES) št. 2195/2002. To prilogo je zato treba črtati.
(12) Uredbo (ES) št. 2195/2002 je zato treba ustrezno spremeniti.
(13) Ukrepi, predvideni s to uredbo, so v skladu z mnenjem Svetovalnega odbora za javna naročila -
SPREJELA NASLEDNJO UREDBO:
Člen 1
Uredba (ES) št. 2195/2002 se spremeni kakor sledi:
Priloga I se nadomesti z besedilom iz Priloge I k tej uredbi;
Priloga II se nadomesti z besedilom iz Priloge II k tej uredbi;
Priloga III se nadomesti z besedilom iz Priloge III k tej uredbi;
Priloga IV se spremeni v skladu s Prilogo IV k tej uredbi;
Priloga V se spremeni v skladu s Prilogo V k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. decembra 2003

Labels: 12
7
3
19